Diari Oficial de la Generalitat Valenciana


Sumari del DOGV 7054, del 26-06-2013 (2013/6219)

RESOLUCIÓ de 4 de juny de 2013, de la Direcció General d'Innovació, Ordenació i Política Lingüística, per la qual es dicten instruccions sobre l'expedició de les titulacions administratives que faculten per a l'ensenyament en valencià, del valencià i en llengües estrangeres en les ensenyances no universitàries en la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7054

Data del DOGV
:   26-06-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/6219


Data del document
:   04-06-2013

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * personal docent

RESOLUCIÓ de 4 de juny de 2013, de la Direcció General d'Innovació, Ordenació i Política Lingüística, per la qual es dicten instruccions sobre l'expedició de les titulacions administratives que faculten per a l'ensenyament en valencià, del valencià i en llengües estrangeres en les ensenyances no universitàries en la Comunitat Valenciana. [2013/6219]  
L'Orde 65/2012, de 26 d'octubre, de la Conselleria d'Educació, Formació i Ocupació, que establix el model de formació permanent del professorat i el disseny, reconeixement i registre de les activitats formatives, regula, entre altres, els processos d'inscripció en el registre de formació del professorat de titulacions i altres elements.  
  
L'Orde 17/2013, de 15 d'abril, de la Conselleria d'Educació, Cultura i Esport, per la qual es regulen les titulacions administratives que faculten per a l'ensenyament en valencià, de valencià i en llengües estrangeres en les ensenyances no universitàries en la Comunitat Valenciana regula les titulacions administratives del Certificat de Capacitació per a l'Ensenyament en Valencià, els certificats de Capacitació per a l'Ensenyament en Llengua Estrangera, amb indicació de la llengua estrangera corresponent, i el Diploma de Mestre de Valencià. Les disposicions transitòries d'esta orde contenen determinats preceptes que cal concretar pel que fa a la seua aplicació.  
La disposició final primera de l'orde esmentada autoritza les direccions generals competents en matèria d'ensenyament en llengües, de formació del professorat i de personal docent per a dictar totes les resolucions i instruccions que siguen necessàries per a la interpretació i l'aplicació del que disposa la dita orde, en els seus respectius àmbits competencials. En virtut d'això, i de les competències establides en el Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport (DOCV 6929, 24.12.2012), este òrgan resol dictar les següents instruccions:  
  
Primera. Expedició transitòria del Certificat de Capacitació per a l'Ensenyament en Valencià a l'empara de l'Orde de 5 d'octubre de 2009  
1. Les persones que estiguen en procés de formació o tinguen els requisits de formació regulats per l'Orde de 5 d'octubre de 2009, de la Conselleria d'Educació, per la qual es regula el Pla de Formació Lingüisticotècnica en Llengües del Professorat no Universitari i l'obtenció de les titulacions administratives necessàries per a l'ús vehicular de les llengües en tots els nivells d'ensenyament no universitari (DOCV 6132, 28.10.2009), que conduïsquen a l'obtenció del Certificat de Capacitació per a l'Ensenyament en Valencià, podran sol·licitar l'expedició d'este certificat fins el dia 18 d'abril de 2014.  
2. A estos efectes, les persones interessades acreditaran la seua capacitació lingüística mitjançant els certificats de superació dels cursos de llengua de Nivell II o Nivell III regulats per la dita orde, o bé per mitjà de la competència lingüística en valencià de nivell C1 o C2, segons es definix en el Marc Europeu Comú de Referència (MECR) i de conformitat amb l'article 7.3 de l'Orde 17/2013. D'altra banda, hauran d'acreditar la formació tecnicodidàctica mitjançant la superació dels cursos específics A o B regulats per l'Orde de 5 d'octubre de 2009.  
  
  
Segona. Expedició transitòria del Diploma de Mestre de Valencià a l'empara de l'Orde de 5 d'octubre de 2009  
1. Les persones que estiguen en procés de formació o tinguen els requisits de formació regulats per l'Orde de 5 d'octubre de 2009, de la Conselleria d'Educació, per la qual es regula el Pla de Formació Lingüisticotècnica en Llengües del Professorat no Universitari i l'obtenció de les titulacions administratives necessàries per a l'ús vehicular de les llengües en tots els nivells d'ensenyament no universitari (DOCV 6132, 28.10.2009), que conduïsquen a l'obtenció del Diploma de Mestre de Valencià, podran sol·licitar l'expedició d'este certificat fins al dia 18 d'abril de 2014.  
2. A estos efectes, les persones interessades acreditaran la seua capacitació lingüística mitjançant els certificats de superació dels cursos de llengua de Nivell III regulats per la dita orde, o bé per mitjà de la competència lingüística en valencià de nivell C2, segons es definix en el MECR i de conformitat amb l'article 7.3 de l'Orde 17/2013. D'altra banda, hauran d'acreditar la formació tecnicodidàctica mitjançant la superació del curs específic D regulat per l'Orde de 5 d'octubre de 2009.  
  
Tercera. Expedició transitòria del Certificat de Capacitació en Anglés i en altres Llengües Estrangeres a l'empara de l'Orde de 5 d'octubre de 2009  
1. Les persones que estiguen en procés de formació o tinguen els requisits de formació regulats per l'Orde de 5 d'octubre de 2009, de la Conselleria d'Educació, per la qual es regula el Pla de Formació Lingüisticotècnica en Llengües del Professorat no Universitari i l'obtenció de les titulacions administratives necessàries per a l'ús vehicular de les llengües en tots els nivells d'ensenyament no universitari (DOCV 6132, 28.10.2009), que conduïsquen a l'obtenció del Certificat de Capacitació en Anglés i en altres Llengües Estrangeres, podran sol·licitar l'expedició d'este certificat fins al dia 18 d'abril de 2014.  
  
2. A estos efectes, el professorat d'Educació Infantil i Primària acreditarà com a mínim el nivell lingüístic B1 segons es definix en el MECR i la superació del curs específic A. D'altra banda, el professorat de la resta de nivells no universitaris acreditarà com a mínim el nivell B2 segons es definix en el MECR i la superació del curs específic B.  
  
3. En el cas del professorat d'Educació Infantil i Primària que estiga en possessió del Certificat de Capacitació en Anglés i en altres Llengües Estrangeres a l'empara de l'Orde de 5 d'octubre de 2009, i que haja obtingut este certificat mitjançant l'acreditació del nivell lingüístic B1 segons es definix en el MECR, caldrà ajustar-se al que establixen les disposicions addicionals segona i tercera del Reial Decret 1594/2011, de 4 de novembre, pel qual s'establixen les especialitats docents del cos de Mestres que exercisquen les seues funcions en les etapes d'Educació Infantil i d'Educació Primària regulades en la Llei Orgànica 2/2006, de 3 de maig, d'Educació. Per tant, a partir de l'inici del curs 2013-2014, s'exigirà a este professorat que impartisca ensenyaments en una llengua estrangera, com a mínim, un nivell B2 segons es definix en el MECR.  
  
  
Quarta. Convalidació de la prova de competència professional per a l'obtenció del Certificat de Capacitació en Llengua Estrangera segons l'Orde 17/2013  
1. El professorat que presente sol·licitud de convalidació de la competència professional per la impartició de docència directa en la corresponent llengua estrangera segons allò que preveuen per la disposició transitòria segona de l'Orde 17/2013, de 15 d'abril, haurà de presentar, degudament omplit, l'annex V de l'orde esmentada, junt amb la documentació acreditativa d'estar en possessió de la competència lingüística establida per la normativa vigent per a l'obtenció del Certificat de Capacitació en la Llengua Estrangera corresponent.  
2. Realitzades les comprovacions oportunes, es procedirà a realitzar la convalidació per la prova de competència professional, si és el cas, i s'emetrà la corresponent certificació acreditativa.  
  
Quinta. Titulacions administratives expedides per les universitats de la Comunitat Valenciana segons l'Orde 17/2013  
1. Per a fer possible la inscripció de les titulacions administratives expedides per les universitats de la Comunitat Valenciana en els registres de coneixements de valencià i de formació del professorat, dependents de la Conselleria d'Educació, Cultura i Esport, estes titulacions hauran d'incorporar les següents dades:  
a) Identificació de la persona: DNI/NIE, nom i cognoms.  
b) Menció a la titulació administrativa expedida i a l'Orde 17/2013 que la regula.  
c) Relació d'assignatures superades i nombre de crèdits per assignatura, de conformitat amb l'article 8.4 de l'Orde 17/2013.  
2. Les persones interessades que estiguen en possessió d'alguna de les titulacions administratives regulades per l'Orde 17/2013, i que hagen sigut expedides per les universitats segons el que preveu l'article 9.2 d'esta orde, sol·licitaran la seua inscripció en els registres de la Direcció General d'Innovació, Ordenació i Política Lingüística quan vullguen la valoració d'ofici de les titulacions com a requisit o mèrit en els diferents procediments convocats per la Generalitat.  
3. Als efectes de l'acreditació dels coneixements de valencià de les persones interessades en qualsevol procediment de l'àmbit de la Generalitat, estes persones podran inscriure el Certificat de Capacitació per a l'Ensenyament en Valencià i el Diploma de Mestre de Valencià, emesos per les universitats, en el registre de titulacions administratives de coneixements de valencià dependent de la Subdirecció General de Política Lingüística. Per a això, presentaran el certificat corresponent davant d'esta unitat, que comunicarà a les persones interessades en el termini màxim d'un mes que el seu certificat ha sigut registrat. En cas de no rebre la dita comunicació en el termini indicat, es podrà entendre com a desestimada la seua sol·licitud.  
4. Als efectes de l'acreditació d'estar en possessió del Certificat de Capacitació per a l'Ensenyament en Llengua Estrangera, emés per les universitats, en els procediments convocats per la Generalitat que afecten el personal docent, les persones interessades podran inscriure este certificat en el Registre de Formació del Professorat. Per a això, presentaran el certificat corresponent davant del Servici de Formació del Professorat, que comunicarà a les persones interessades en el termini màxim d'un mes que el seu certificat ha sigut registrat. En cas de no rebre la dita comunicació en el termini indicat, es podrà entendre com a desestimada la seua sol·licitud.  
5. En cas que les dites titulacions administratives no estiguen registrades, segons el que s'establix en els punts anteriors, les persones interessades hauran d'aportar preceptivament les titulacions administratives corresponents en els diferents procediments convocats.  
  
Sexta. Titulacions administratives expedides pels òrgans i unitats de la Conselleria d'Educació, Cultura i Esport  
La reexpedició de titulacions administratives expedides per la conselleria competent en matèria d'Educació se sol·licitarà davant del Servici de Formació del Professorat.  
  
València, 4 de juny de 2013.- La directora general d'Innovació, Ordenació i Política Lingüística: Beatriz Gascó Enríquez.